กรมการขนส่งทางบกขับเคลื่อนนโยบายเร่งด่วนปี 2559-2561 ต่อเนื่องปี 2562-2564 ระบุมุ่งพัฒนาระบบขนส่งทางถนนและโลจิสติกส์ของประเทศ
นายสนิท  พรหมวงษ์  อธิบดีกรมการขนส่งทางบก กล่าวว่า กรมการขนส่งทางบกขับเคลื่อนการทำงานตามกรอบแผนยุทธศาสตร์กรมการขนส่งทางบก 2559-2560 แผนงานโครงการที่เป็นนโยบายเร่งด่วนปี 2559-2561 ต่อเนื่องปี 2562-2564 ที่รองรับแผนยุทธศาสตร์กระทรวงคมนาคม แผนพัฒนาเศรษฐกิจและสังคมแห่งชาติฉบับที่ 12 แผนยุทธศาสตร์ชาติ 20 ปี และแผนปฏิรูปประเทศ ตลอดจนนโยบายเร่งด่วนของรัฐบาล รวมทั้งทิศทางที่จะก้าวไปในอนาคต โดยให้ความสำคัญกับการดำเนินการต่อเนื่องเพื่อบรรลุความสำเร็จในการพัฒนาระบบการขนส่งทางถนน และระบบโลจิสติกส์ โดยการนำเทคโนโลยีนวัตกรรมที่ทันสมัย อาทิโครงการมั่นใจทั่วไทยรถใช้ GPS การพัฒนาสถานีขนส่งสินค้าเพื่อเป็นจุดเชื่อมโยงโครงข่ายการขนส่งสินค้าทางถนนทั้งภายในและระหว่างประเทศ การจัดทำแผนแม่บทพัฒนาสถานีขนส่งผู้โดยสารระยะ 20 ปี การสร้างประวัติศาสตร์พลิกโฉมสถานีขนส่งผู้โดยสารทั่วประเทศสู่การเป็น Smart Bus Terminal และการจัดให้มีระบบเชื่อมต่อการเดินทางโดยรถโดยสารรถสาธารณะที่สนามบินทุกแห่งทั่วประเทศเป็นต้น รวมถึงงานด้านบริการที่เป็นอีกภารกิจสำคัญของกรมการขนส่งทางบกที่ได้มีการพัฒนาอย่างต่อเนื่องจนได้รับการยอมรับจากทุกภาคส่วน โดยทำงานในลักษณะการบูรณาการร่วมกับหน่วยงานที่เกี่ยวข้องทั่วประเทศ เพื่อให้การป้องกันและลดอุบัติเหตุทางถนนเห็นผลอย่างเป็นรูปธรรม

นอกจากนี้ อธิบดีกรมการขนส่งทางบก กล่าวเพิ่มเติมอีกว่า ในวาระครบรอบ 77 ปีของการทำงานเพื่อประชาชน สังคม และประเทศชาติ โดยการพัฒนาระบบการขนส่งทางถนนอย่างต่อเนื่องนั้น กรมการขนส่งทางบกจะเดินหน้าสร้างการยอมรับ สร้างคุณค่า และคุณประโยชน์ต่อสังคมสาธารณะ และประเทศชาติสู่เป้าหมายความสำเร็จอย่างยั่งยืน เพื่อก้าวผ่านทุกการเปลี่ยนแปลง ภายใต้ทรัพยากรที่จำกัด อีกทั้งยังจะสร้างความร่วมมือและมีส่วนร่วมภายใต้การทำงานด้วยแนวทางเดียวกันคือ "กรมการขนส่งทางบก Everday for Everyone ทุกๆวันเพื่อทุกคน"